Nariadenie Komisie (ES) č. 651/2002
zo 16. apríla 2002,
ktorým sa mení a dopĺňa nariadenie Rady (ES) č. 1673/2000 a nariadenie (ES) č. 245/2001 vo vzťahu k číselným znakom kombinovanej nomenklatúry pre konopné semeno určené na siatie
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 234/79 z 5. februára 1979 o postupe pri upravovaní nomenklatúry Spoločného colného sadzobníka používanej pre poľnohospodárske produkty [1], naposledy zmenené a doplnené nariadením (ES) č. 3290/94 [2], a najmä na jeho článok 2 ods.1,
so zreteľom na nariadenie Rady (ES) č. 1673/2000 z 27. júla 2000 o spoločnej organizácii trhov s ľanom a konope pestovanými na vlákno [3] a najmä na jeho články 9 a 14,
keďže:
(1) Nariadenie Komisie (ES) č. 2031/2001 zo 6. augusta 2001, ktorým sa mení a dopĺňa príloha k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku [4], stanovuje zmeny a doplnky ku kombinovanej nomenklatúre, a to najmä pre konopné semeno určené na siatie.
(2) Článok 5 nariadenia (ES) č. 1673/2000 stanovuje pravidlá pre dovoz konope; produkty uvedené v tomto článku, vrátane semien odrôd konope určených na siatie, sú identifikované podľa svojich číselných znakov kombinovanej nomenklatúry; v súlade s článkom 5 nariadenia (ES) č. 1673/2000, príloha k nariadeniu Komisie (ES) č. 245/2001 z 5. februára 2001, ktorým sa stanovujú podrobné pravidlá pre uplatňovanie nariadenia Rady (ES) č. 1673/2000 o spoločnej organizácii trhov s ľanom a konope pestovanými na vlákno [5], naposledy zmenenému a doplnenému nariadením (ES) č. 52/2002 [6], stanovuje modelový certifikát pre dovážané konope a najmä pre konopné semeno určené na siatie.
(3) Druhá zarážka článku 5 ods. 2 nariadenia (ES) č. 1673/2000 a príloha k nariadeniu (ES) č. 245/2011 by sa mali následne zmeniť a doplniť.
(4) Opatrenia uvedené v tomto nariadení sú v súlade so stanoviskom Riadiaceho výboru pre prírodné vlákna,
PRIJALA TOTO NARIADENIE:
Článok 1
1. V druhej zarážke článku 5 ods. 2 nariadenia (ES) č. 1673/2000 sa veta:
"- semená odrôd konope patriacich pod číselný znak CN 12079910 určených na siatie musia byť doložené dôkazom o tom, že hladina tetrahydrokanabinolu neprekračuje hladinu stanovenú v súlade s článkom 5a nariadenia (ES) č.1251/1999,"
nahrádza nasledovnou:
"- semená odrôd konope spadajúcich pod číselný znak CN 12079920 určených na siatie musia byť doložené dôkazom o tom, že hladina tetrahydrokanabinolu neprekračuje hladinu stanovenú v súlade s článkom 5a nariadenia (ES) č. 1251/1999,"
.
2. Príloha k nariadeniu (ES) č. 245/2001 sa mení a dopĺňa nasledovne:
a) v políčku 16 sa číselný znak "ex12079910" nahrádza číselným znakom "ex12079920";
b) v políčku 24 sa číselný znak "12079910" nahrádza číselným znakom "12079920";
Článok 2
Toto nariadenie nadobúda účinnosť siedmy deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 16. apríla 2002